《某蒙君章兄宠示樱桃佳篇辄依韵奉和》
宋代·强至

炎蒸有正色，下与地气关。
相结成含桃，使冠百果班。
独忧赤日曝，坐变红成殷。
多应绛阙种，流落来尘寰。
金盘泻不定，四走如循环。
睡龙失火齐，颔空皆血潸。
以口比樊素，白傅夸娇鬟。
却嗟荔子陋，远在炎荒山。
每岁贡天子，险路劳缘扳。
岂如盛京洛，地广生不悭。
朝须暮可进，先御后匪颁。
离树既不久，弗改犹童颜。
吁嗟唐中宗，游乐芳林闲。
君臣失仪度，口摘省手攀。
不闻荐先庙，书在史册间。
愈籍争诗豪，劲句尝往还。
予知青冥赐，难到山溪湾。
林园幸自有，圆颗赫不黫。
虽热岂厌食，纵密宁忍删。
况此鲜嫩质，非并青梅顽。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。